b'\n_START_ARTICLE_\nVatov upor\n_START_PARAGRAPH_\nVatov upor je bil obse\xc5\xbeen protikr\xc5\xa1\xc4\x8danski upor, ki ga je na Ogrskem leta 1046 vodil \xc5\xbeupan Vata. Zaradi upora je padla vladavina kralja Petra Orseola, kristjani in tuji vitezi so zaradi njega utrpeli mnoge izgube. Uporniki in del plemstva so na Ogrsko povabili Vazulove sinove, od katerih je bil za kralja izbran Andrej. Andrej je pogansko vstajo hitro zatrl.\n_START_SECTION_\nPotek Vatovega upora\n_START_PARAGRAPH_\nUpor je vodil Vata (oziroma Vatha), razlastninjeni rodovni poglavar. Uporniki so se vrnili k poganskim obi\xc4\x8dajem- Vata si je tako obril svojo glavo, uporniki pa so pri\xc4\x8deli ponovno u\xc5\xbeivati konjsko meso. U\xc5\xbeivanje konjskega mesa je bilo pri kristjanih namre\xc4\x8d prepovedano \xc5\xbee od Gregorja III.. K\xc5\xa1\xc4\x8danske cerkve in samostani so bili opusto\xc5\xa1eni, kr\xc5\xa1\xc4\x8danska duhov\xc5\xa1\xc4\x8dina pa preganjana in mnogi duhovniki so izgubli \xc5\xbeivljenje. V uporu je bil ubit tudi \xc5\xa1kof Gell\xc3\xa9rt iz Csan\xc3\xa1da, ki velja za prvega cerkvenega pisca na Mad\xc5\xbearskem. Gell\xc3\xa9rta so uporniki vrgli iz gri\xc4\x8da, ki se v dana\xc5\xa1nji Budimpe\xc5\xa1ti imenuje po njem. Prav tako so uporniki pobili \xc5\xa1tevilne tuje viteze._NEWLINE_Uporniki so pozvali Vazulove sinove (Levente, B\xc3\xa9la in Andrej) k povratku. Zbrana mno\xc5\xbeica je od treh princev zahtevala obnovitev poganstva, pri \xc4\x8demer se je k poganstvu najbolj nagibal najstarej\xc5\xa1i sin Levente. Toda pravi namen \xc5\xa1tevilnih velika\xc5\xa1ev ni bila odprava kr\xc5\xa1\xc4\x8danstva, ampak obnova ogrske samostojnosti v kr\xc5\xa1\xc4\x8danskem svetu. Velika\xc5\xa1em in duhov\xc5\xa1\xc4\x8dini je med Vazulovimi sinovi zaradi tega bolj ustrezal kr\xc5\xa1anski Andrej. Andrej je kot izbrani kandidat za novega kralja pred uporniki pristal na obnovo poganstva, V resnici pa je ostal kristjan in je hotel svojo oblast utrditi s pomo\xc4\x8djo kr\xc5\xa1\xc4\x8danske duhov\xc5\xa1\xc4\x8dine. Andrej, ki je sprva hlinil razumevanje do upornikov, je porazil dotedanjega kralja Petra Orseola, ki ga je dal oslepiti, potem pa je nemudoma strl tudi same upornike.\n_START_SECTION_\nPosledice Vatovega upora\n_START_PARAGRAPH_\nVatov upor je navdihnil \xc5\xa1e en neuspel poganski upor leta 1061, ki ga je vodil Vatin sin J\xc3\xa1nos  J\xc3\xa1nos je okrog sebe uspel zbrati mnoge vra\xc4\x8de in ostale mad\xc5\xbearske pogane. Posledica Vatovega upora je bila tudi ta, da je novi kralj Andrej la\xc5\xbeje odbil nem\xc5\xa1ke voja\xc5\xa1ke napade.'